Trei bănci din România ar fi fost victimele unui atac lansat de hackerii pro-ruși NoName75. Este vorba despre BCR, Banca Transilvania și Alpha Bank. Clienții acestor companii bancare nu au putut beneficia de servicii. Lovitura de tip DDos a avut loc vineri, 15 martie, informează economedia.ro.
Site-urile băncilor au devenit funcționale în jur de ora 15.
Clienții Băncii Transilvania au sesizat pe pagina de Facebook a companiei faptul că nu funcționează site-ul și nici serviciul de internet banking. Reprezentanții băncii au răspuns comentariilor scrise de utilizatori și au spus "Ştim despre situație şi o verificăm şi noi."
Problema a fost rezolvată, între timp.
Și cei de la Alpha Bank au precizat că s-au confruntat cu câteva probleme, care au fost rezolvate ulterior de echipa IT:
"În acest moment, serviciul Alpha Online Banking este funcțional pe toate platformele de utilizare. În următoarea perioadă este posibil să mai apară intervale de indisponibilitate din cauza unor disfuncționalități tehnice temporare. (…) În acest caz, până la restabilirea funcționării normale, toate serviciile disponibile în platforma de online banking, pot fi accesate în sucursalele și agențiile Alpha Bank", au transmis reprezentanții băncii.
Și la BCR au fost probleme. Mai multe ore nu a funcționat nici aplicația, nici site-ul BCR, dar într-un final problema s-a rezolvat. În acest context, un reprezentant a precizat că a fost vorba despre gruparea NoName 75, pro-rusă, care a atentat la serviciile bancare ale românilor.
"Am detectat trafic malițios și am luat măsuri de restricționare a acestuia. Nu am avut impact negativ în siguranța conturilor, datelor, infrastructurii. Monitorizăm situația și suntem 100% funcționali", au transmis reprezentanții BCR pentru Economedia..
"A fost un atac DDoS care a țintit mai multe bănci mari. A venit din partea unei grupări pro-ruse care a mai fost impicată într-o situație similară și în Ucraina. Numele ei este NoName75", au declarat pentru Economedia surse din partea autorităților.
Momentan nu se cunosc informații dacă au fost români victime ale atacului cibernetic care să-și fi pierdut și bani din conturi.